text: Simin Behbahâni
  
  publiceret: 2022-11-09 08:49:22+01:00
  Simin Behbahâni var en ledende figur inden for poesien i Iran i sidste halvdel af det 20. og i begyndelse af det 21. århundrede.
  Simin Behbahâni voksede op i et intellektuel og litterært miljø i 1930'ernes og 1940'ernes Iran. Hendes far, ’Abbâs Khalili (1896-1972), var forfatter og avisredaktør og hendes mor, Fakhr-e ’Ozmâ Arghun (1898-1966), stiftede det i Teheran publicerede ”Kvindernes Tidsskrift” (Nâme-ye Bânovân) i 1939. Kredsen omkring forældrene bestod af tidens førende poeter og intellektuelle, hvorfor Simin Behbahâni i en tidlig alder stiftede bekendtskab med poesien og periodens nye tanker og ideer.
  Simin Behbahâni er kendt som fornyeren af versformen ghazal, der er en tusind år gammel klassisk versform i blandt andet arabisk, persisk og tyrkisk poesi. Behbahânis fornyelse var en treleddet ændring af den klassiske versform, der overvejende havde været løst struktureret, med et begrænset antal temaer og symbolsprog. Simin Behbahani gav sine versioner af ghazal’en en overordnet struktur, udvidede digtenes temaer til også at omfatte samtidige sociale og politiske forhold og anvendte en nutidigt sprog, der sluttede sig til det ældre, klassiske persisk. Alt dette uden at bryde med ghazal’ens overordnede rimmønster og metrik.
  Simin Behbahâni skrev også litterær prosa, noveller og selvbiografiske tekster. I hendes prosalitterære værker træder temaer som politisk engagement, forholdet mellem kvinder og mænd, kærlighedens (u)mulighed i et iransk samfund præget af uretfærdighed og politisk kamp tydeligere frem end i poesien, hvor disse temaer dog også findes.
  Efter den iranske, islamiske revolution i 1979 og især i de sidste femten år af sit liv, blev Simin Behbahâni en synlig kritiker af regimet og den manglende menings- og ytringsfrihed i Den Islamiske Republik Iran.
  Udvalg af Simin Behbahânis digte kan læses i engelsk oversættelse i A Cup of Sin: Selected Poems of Simin Behbehani, New York 1999, redigeret og oversat af Farzaneh Milani og Kaveh Safa, samt i My Country, I Shall Build You Again: Selected Poems of Simin Behbehani, Teheran 2009, oversat af Sara Khalili. En oversat novelle findes i Strange Times My Dear: The Pen Anthology of Contemporary Iranian Literature, New York 2005, redigeret af Nahid Mozaffari and Ahmad Karimi-Hakkak.